དེ་ཡང་ཚོགས་མགོན་དུ་དབུ་བཞུགས་མ་མཛད་གོང་དབུས་བོད་མིའི་སྒྲིག་འཛུགས་ཕྱི་དྲིལ་ལས་ཁུངས་ཀྱི་བོད་ཀྱི་འགྲེམས་སྟོན་ཚན་པས་གོ་སྒྲིག་བྱས་པའི་མཚན་ཞབས་ངག་དབང་རྡོ་རྗེ་མཆོག་རྗེས་དྲན་འགྲེམས་སྟོན་ལ་གཟིགས་ཞིབ་མཛད་པ་དང་།དེ་ནས་བགྲོ་གླེང་ལྷན་ཚོགས་ཐོག་༸ཞབས་སོར་འཁོད་དེ་བཀའ་སློབ་སྩལ་དོན།དེང་སྐབས་འཛམ་གླིང་ནང་མི་ཕན་ཚུན་གསོད་རེས་བྱེད་བཞིན་པའི་གནས་སྟངས་འདི་འཆར་ཅན་གྱི་གནས་སྟངས་ལྟ་བུ་ཞིག་ཆགས་པ་ནི་ཧ་ཅང་བློ་ཕམ་གྱི་ཡོང་གནས་ཤིག་ཡིན།ཕྱོགས་གཞན་ཞིག་ནི་འབྱོར་ལྡན་རྣམས་ཀྱིས་སོས་དལ་ངང་མིཚེ་རྒྱས་སྤྲོས་ཀྱི་འཚོ་བར་རོལ་བཞིན་ཡོད་ཀྱང་།དབུལ་ཕོངས་རྣམས་ལྟོགས་ཤི་ཐེབས་ནས་ཧ་ཅང་དཀའ་སྡུག་མྱོང་བཞིན་ཡོད།